《庚子端午次潘明举韵二律 其一》
元代·叶颙

世乱飘零席未温，香蒲何暇荐芳尊。伤时倍觉孤难立，访旧空惊半不存。

灿灿火榴明照眼，离离烟草暗销魂。赐衣恩宠承平旧，今日干戈未暇论。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。